input: REGOLAMENT TA’ DELEGA TAL-KUMMISSJONI (UE) Nru 887/2013
  tal-11 ta’ Lulju 2013
  li jissostitwixxi l-Anness II u II tar-Regolament (UE) Nru 211/2011 tal-Parlament Ewropew u tal-Kunsill dwar l-inizjattiva taċ-ċittadini
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta’ Frar 2011 dwar l-inizjattiva taċ-ċittadini (1), u b’mod partikolari l-Artikolu 16 tiegħu,
  Billi:
  (1)
  L-Artikolu 4(1) tar-Regolament (UE) Nru 211/2011 jipprevedi li l-organizzaturi ta’ inizjattiva taċ-ċittadini proposta huma meħtieġa jirreġistrawha mal-Kummissjoni, filwaqt li jipprovdu l-informazzjoni stipulata fl-Anness II ta’ dak ir-Regolament.
  (2)
  L-informazzjoni fl-Anness II għandha tiġi modifikata sabiex tiġi ffaċilitata l-verifikazzjoni mill-Kummissjoni li l-kriterji għar-reġistrazzjoni stipulati fil-punt (a) tal-Artikolu 4 (2) huma sodisfatti, biex jiġi żgurat trattament amministrattiv xieraq tat-talbiet tar-reġistrazzjoni u tiġi ffaċilitata komunikazzjoni bejn l-organizzaturi u l-Kummissjoni matul il-proċedura tal-inizjattiva taċ-ċittadini.
  (3)
  Sitt Stati Membri talbu modifiki fid-dejta meħtieġa fil-forom stipulati fl-Anness III tar-Regolament (UE) Nru 211/2011.
  (4)
  Il-Kummissjoni għandha s-setgħa li temenda l-Annessi II u III għar-Regolament f’konformità mal-Artikolu 290 TFUE. Fir-rigward tal-Anness III, il-Kummissjoni għandha tqis l-informazzjoni mibgħuta lilha mill-Istati Membri.
  (5)
  Diversi organizzaturi tal-inizjattivi rreġistrati mal-Kummissjoni qegħdin attwalment jiġbru d-dikjarazzjonijiet ta’ appoġġ f’konformità mal-Artikolu 5 tar-Regolament (UE) Nru 211/2011, huwa meħtieġ li jkunu f’pożizzjoni li jużaw bl-istess mod il-formoli kif stabbilit fl-Anness II ta’ dan ir-Regolament u l-verżjonijiet preċedenti tagħhom,
  ADOTTAT DAN IR-REGOLAMENT:
  Artikolu 1
  Ir-Regolament (UE) Nru 211/2011 huwa emendat kif ġej:
  (a)
  L-Anness II għandu jinbidel bit-test stipulat fl-Anness I għal dan ir-Regolament.
  (b)
  L-Anness III huwa sostitwit bit-test stipulat fl-Anness II għal dan ir-Regolament.
  Artikolu 2
  Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
  Formoli konformi mal-Anness III għar-Regolament (UE) Nru 211/2011, fil-verżjoni li kienet fis-seħħ qabel id-dħul fis-seħħ ta’ dan ir-Regolament jistgħu jibqgħu jintużaw għall-ġbir tad-dikjarazzjonijiet ta’ appoġġ mill-firmatarji għal inizjattiva taċ-ċittadini proposta li tkun ġiet reġistrata skont l-Artikolu 4 tar-Regolament (UE) Nru 211/2011 qabel id-data tad-dħul fis-seħħ ta’ dan ir-Regolament.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmula fi Brussell, il-11 ta’ Lulju 2013.